โครงสร้างการจัดการ

9.1 โครงสร้างกรรมการบริษัท

โครงสร้างกรรมการมี 3 ชุด คือ คณะกรรมการบริษัท คณะกรรมการบริหาร และ
คณะกรรมการตรวจสอบ มีรายละเอียดดังนี้

คณะกรรมการบริษัท

  ณ วันที่ 31 ธันวาคม 2545 บริษัทฯ มีกรรมการทั้งหมดจำนวน 7 ท่าน ประกอบด้วย

  1. นายยูจีน เอส. เดวิส ประธานกรรมการ

  2. นายวรสิทธิ์ โภคาชัยพัฒน์ กรรมการผู้จัดการ

  3. นายวราห์ สุจริตกุล กรรมการ

  4. นายเคนเนธ ลี ไวท์ กรรมการ

  5. นายวิทยา เวชชาชีวะ กรรมการ และ ประธานกรรมการตรวจสอบ

  6. นางกรรณิการ์ งามโสภี กรรมการ และ กรรมการตรวจสอบ

  7. นายวีระวงค์ จิตต์มิตรภาพ กรรมการ และ กรรมการตรวจสอบ

กรรมการผู้มีอำนาจลงนามแทนบริษัทประกอบด้วย กรรมการสองคนลงลายมือชื่อร่วมกัน
และประทับตราสำคัญของบริษัท ยกเว้นกรรมการตรวจสอบไม่มีอำนาจลงลายมือชื่อ

คณะกรรมการบริหาร

ณ วันที่ 31 ธันวาคม 2545 บริษัทฯ มีกรรมการบริหาร 4 ท่าน ประกอบด้วย

  1. นายยูจีน เอส. เดวิส ประธานกรรมการและกรรมการบริหาร

  2. นายวรสิทธิ์ โภคาชัยพัฒน์ กรรมการผู้จัดการและกรรมการบริหาร

  3. นายวราห์ สุจริตกุล กรรมการและกรรมการบริหาร

  4. นายเคนเนธ ลี ไวท์ กรรมการและกรรมการบริหาร

คณะกรรมการตรวจสอบ

ณ วันที่ 31 ธันวาคม 2545 บริษัทฯ มีคณะกรรมการตรวจสอบ 3 ท่าน ประกอบด้วย

  1. นายวิทยา เวชชาชีวะ ประธานกรรมการตรวจสอบ

  2. นางกรรณิการ์ งามโสภี กรรมการตรวจสอบ

  3. นายวีระวงค์ จิตต์มิตรภาพ กรรมการตรวจสอบ

คณะผู้บริหาร

ณ วันที่ 31 ธันวาคม 2545 บริษัทฯ มีผู้บริหารจำนวน 8 ท่าน ประกอบด้วย

  1. นายยูจีน เอส. เดวิส ประธานกรรมการและกรรมการบริหาร

  2. นายวรสิทธิ์ โภคาชัยพัฒน์ กรรมการผู้จัดการ

  3. นายวราห์ สุจริตกุล กรรมการบริหาร

  4. นายเคนเนธ ลี ไวท์ กรรมการบริหาร

5. นางสาวประไพพิศ ประดิษฐเวคิน ประธานเจ้าหน้าที่ฝ่ายบริหารจัดการ

(ควบคุมดูแลงานทางด้านการบัญชีและการเงินด้วย)

6. นายธีรัชย์ ประทุมสุวรรณ ผู้อำนวยการฝ่ายการลงทุน

7. นางสาวรัชนี มหัตเดชกุล ผู้อำนวยการฝ่ายการลงทุน

8. นางเคโกะ เซบาตะ ผู้อำนวยการฝ่ายการลงทุน

(รายละเอียดของกรรมการและผู้บริหารทุกท่านปรากฏในเอกสารแนบ)

โครงสร้างการบริหารงาน

ขอบเขตอำนาจหน้าที่ของคณะกรรมการบริษัท

คณะกรรมการมีอำนาจหน้าที่จัดการบริษัทฯ ให้เป็นตามกฎหมาย วัตถุประสงค์ ข้อบังคับ
มติของที่ประชุมผู้ถือหุ้น กำหนดนโยบายและทิศทางการดำเนินงาน การบริหารเงิน
การบริหารความเสี่ยงของกิจการ
กำกับและควบคุมดูแลให้ฝ่ายบริหารดำเนินการให้เป็นตามนโยบายที่กำหนดไว้อย่างมีประสิทธิภาพและประสิทธิผล
โดยคำนึงถึงผลประโยชน์ของผู้ถือหุ้นเป็นสำคัญ
รวมทั้งมีอำนาจมอบหมายแต่งตั้งกรรมการจำนวนหนึ่งให้เป็นกรรมการบริหารเพื่อดำเนินการอย่างหนึ่งอย่างใดหรือหลายอย่าง
ทั้งนี้
คณะกรรมการได้กำหนดให้กรรมการผู้มีอำนาจลงลายมือชื่อผูกพันบริษัทฯมีอำนาจดำเนินการเรื่องต่างๆ
ของกิจการได้เอง เว้นแต่อำนาจในการดำเนินการดังต่อไปนี้
จะกระทำได้ก็ต่อเมื่อได้รับอนุมัติจากที่ประชุมผู้ถือหุ้นก่อน
ทั้งนี้กำหนดให้รายการที่กรรมการหรือบุคคลที่อาจมีความขัดแย้ง มีส่วนได้เสีย หรือ
อาจมีความขัดแย้งทางผลประโยชน์อื่นใดกับบริษัทฯ หรือบริษัทย่อย
ให้กรรมการซึ่งมีส่วนได้เสียในเรื่องใด ไม่มีสิทธิออกเสียงลงคะแนนในเรื่องนั้น

(1) เรื่องที่กฎหมายกำหนดให้ต้องได้มติที่ประชุมผู้ถือหุ้น

(2) การทำรายการที่กรรมการมีส่วนได้เสียและอยู่ในข่ายที่กฎหมายหรือข้อกำหนดของตลาดหลักทรัพย์ระบุให้ต้องได้รับอนุมัติจากที่ประชุมผู้ถือหุ้น

  และในกรณีดังต่อไปนี้จะต้องได้รับความเห็นชอบจากที่ประชุมคณะกรรมการและที่ประชุมผู้ถือหุ้นด้วยคะแนนเสียงไม่น้อยกว่า
  3 ใน 4 ของจำนวนเสียงทั้งหมดของผู้ถือหุ้นซึ่งมาประชุมและมีสิทธิออกเสียงลงคะแนน

  (ก) การขายหรือโอนกิจการของบริษัทฯทั้งหมดหรือบางส่วนที่สำคัญให้แก่บุคคลอื่น

  (ข) การซื้อหรือรับโอนกิจการของบริษัทอื่นหรือบริษัทเอกชนมาเป็นของบริษัท

(3) การทำ แก้ไข หรือเลิกสัญญา เกี่ยวกับการให้เช่ากิจการของบริษัทฯทั้งหมดหรือบางส่วนที่สำคัญ
    การมอบหมายให้บุคคลอื่นเข้าจัดการธุรกิจของบริษัทฯ
    หรือการรวมกิจการกับบุคคลอื่นโดยมีวัตถุประสงค์จะแบ่งกำไรขาดทุนกัน

(4) การแก้ไขเพิ่มเติมหนังสือบริคณห์สนธิหรือข้อบังคับของบริษัทฯ

(5) การเพิ่มทุนหรือลดทุนของบริษัทฯ

(6) การควบหรือเลิกบริษัทฯ

(7) เรื่องอื่นใดตามที่กฎหมายกำหนด

  ทั้งนี้ หุ้นที่บริษัทฯถืออยู่นั้น บริษัทฯไม่มีสิทธิออกเสียงลงคะแนน

ขอบเขตอำนาจหน้าที่ของคณะกรรมการบริหาร

คณะกรรมการบริหารมีอำนาจหน้าที่ดังต่อไปนี้

  (ก) มีอำนาจพิจารณาอนุมัติการกู้หรือการขอสินเชื่อใดๆ เพื่อธุรกรรมตามปกติธุรกิจของบริษัทฯ
  เช่น การใช้จ่ายเงินเพื่อการลงทุน และเพื่อการดำเนินงานต่างๆ
  ภายในวงเงินสำหรับแต่ละรายการไม่เกินกว่า 500 ล้านบาท หรือจำนวนเทียบเท่า
  หรือเป็นไปตามที่คณะกรรมการบริษัทฯมอบหมาย

  (ข) จัดตั้งโครงสร้างองค์กร และการบริหาร และกรรมการบริหาร
  โดยให้ครอบคลุมทุกรายละเอียดของการคัดเลือกการฝึกอบรม การว่าจ้าง
  และการเลิกจ้างของพนักงานของบริษัทฯ ในตำแหน่งที่ไม่สูงกว่าตำแหน่งกรรมการผู้จัดการ

  (ค) มีอำนาจแต่งตั้ง ถอดถอนพนักงานของบริษัทฯ

  (ง) มีอำนาจจัดทำ เสนอแนะและกำหนดนโยบายแนวทางธุรกิจ
  และกลยุทธ์ทางธุรกิจของบริษัทฯต่อคณะกรรมการบริษัทฯ เพื่อพิจารณาอนุมัติเห็นชอบ

  (จ) กำหนดแผนธุรกิจ อำนาจการบริหารงาน อนุมัติงบประมาณสำหรับประกอบธุรกิจประจำปี
  และงบประมาณรายจ่ายประจำปี
  และดำเนินการตามแผนทางธุรกิจและกลยุทธ์ทางธุรกิจโดยสอดคล้องกับนโยบาย
  และแนวทางธุรกิจที่คณะกรรมการบริษัทฯได้อนุมัติแล้ว

  (ฉ) ปฏิบัติหน้าที่อื่นๆ ตามที่ได้รับมอบหมายในแต่ละช่วงเวลาจากคณะกรรมการบริษัทฯ

ทั้งนี้ การมอบอำนาจดังกล่าวข้างต้นให้แก่คณะกรรมการบริหารนั้น
ต้องอยู่ภายใต้หลักเกณฑ์ของกฎหมายและกฎระเบียบข้อบังคับของบริษัทฯ
และกำหนดให้รายการที่กรรมการบริหารหรือบุคคลที่อาจมีความขัดแย้ง มีส่วนได้เสีย หรือ
อาจมีความขัดแย้งทางผลประโยชน์อื่นใดกับบริษัทฯ หรือบริษัทย่อย
ให้กรรมการบริหารซึ่งมีส่วนได้เสียในเรื่องใด ไม่มีสิทธิออกเสียงลงคะแนนในเรื่องนั้น

ขอบเขตอำนาจหน้าที่ของกรรมการตรวจสอบ

คณะกรรมการตรวจสอบ
มีหน้าที่และรับผิดชอบตามข้อกำหนดและหลักเกณฑ์ของคณะกรรมการกำกับหลักทรัพย์และตลาดหลักทรัพย์
และ ตลาดหลักทรัพย์แห่งประเทศไทยและให้รายงานตรงต่อคณะกรรมการบริษัท

  (ก) สอบทานให้บริษัทมีการรายงานทางการเงินอย่างถูกต้องและเพียงพอ

  (ข) สอบทานให้บริษัทมีระบบการควบคุมภายใน (Internal Control)
  และการตรวจสอบภายใน (Internal Audit) ที่เหมาะสมและมีประสิทธิผล

  (ค) สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท

  (ง) พิจารณา คัดเลือก เสนอแต่งตั้งและเสนอค่าตอบแทนผู้สอบบัญชีของบริษัท

  (จ)
  พิจารณาการเปิดเผยข้อมูลของบริษัทในกรณีที่เกิดรายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้มีความถูกต้องและครบถ้วน

  (ฉ)
  จัดทำรายงานการกำกับดูแลกิจการของคณะกรรมการตรวจสอบโดยเปิดเผยไว้ในรายงานประจำปีของบริษัท
  ซึ่งรายงานดังกล่าวต้องลงนามโดยประธานคณะกรรมการตรวจสอบ

  (ช)
  ปฏิบัติการอื่นใดตามที่คณะกรรมการของบริษัทมอบหมายด้วยความเห็นชอบจากคณะกรรมการตรวจสอบ

ขอบเขตอำนาจหน้าที่ของกรรมการผู้จัดการ

ให้กรรมการผู้จัดการมีอำนาจ
ดำเนินการเป็นผู้บริหารงานจัดการและควบคุมดูแลการดำเนินธุรกิจตามปกติของบริษัทฯ
รวมทั้งมีอำนาจดำเนินการตามที่คณะกรรมการบริษัทฯ หรือคณะกรรมการบริหารได้มอบหมาย
ตลอดจนให้อำนาจกรรมการผู้จัดการในการมอบหมายให้บุคคลอื่นที่กรรมการผู้จัดการเห็นสมควรทำหน้าที่จัดการและดำเนินการแทนกรรมการผู้จัดการในเรื่องที่จำเป็นและสมควร
โดยให้อยู่ในดุลยพินิจของกรรมการผู้จัดการ ซึ่งอยู่ภายใต้หลักเกณฑ์ของกฎหมาย
และกฎระเบียบข้อบังคับของบริษัทฯ

ทั้งนี้
การมอบอำนาจดังกล่าวต้องไม่มีลักษณะเป็นการมอบอำนาจที่ทำให้กรรมการผู้จัดการหรือบุคคลที่ได้รับการมอบหมายจากกรรมการผู้จัดการ
สามารถอนุมัติรายการที่ตนหรือบุคคลที่อาจมีความขัดแย้ง
มีส่วนได้เสียหรือมีความขัดแย้งทางผลประโยชน์ในลักษณะอื่นใด กับบริษัทฯหรือบริษัทย่อย

9.2 การสรรหากรรมการและผู้บริหาร

เนื่องจากบริษัทอยู่ในช่วงเริ่มต้นของการเป็นบริษัทจดทะเบียน
ขณะนี้บริษัทจึงกำลังอยู่ระหว่างการพิจารณาจัดให้มีคณะกรรมการสรรหา ดังนั้น
ในการคัดเลือกบุคคลที่จะเข้าดำรงตำแหน่งเป็นกรรมการของบริษัทฯ
จึงไม่ได้ผ่านขั้นตอนของคณะกรรมการสรรหา อย่างไรก็ตาม
คณะกรรมการจะเป็นผู้พิจารณาคัดเลือกตามเกณฑ์คุณสมบัติตามมาตรา 68
แห่งพระราชบัญญัติบริษัทมหาชน จำกัด พ.ศ.2535
และตามประกาศคณะกรรมการกำกับหลักทรัพย์และตลาดหลักทรัพย์ที่เกี่ยวข้อง นอกจากนี้ยังพิจารณา
ประสบการณ์ ความรู้ และความสามารถ
จากนั้นจึงนำรายชื่อเสนอที่ประชุมผู้ถือหุ้นเพื่อพิจารณาแต่งตั้ง โดย ณ วันที่ 31 ธันวาคม 2545
บริษัทฯ มีกรรมการที่มาจากกลุ่มผู้ถือหุ้นรายใหญ่จำนวน 2 ท่าน คือ นาย ยูจีน เอส. เดวิส และ
นายวรสิทธิ์ โภคาชัยพัฒน์ จากจำนวนกรรมการบริษัทฯทั้งหมด 7 ท่าน

ในการเลือกตั้งคณะกรรมการของบริษัทฯ จะกระทำโดยที่ประชุมผู้ถือหุ้น
ตามหลักเกณฑ์และวิธีการดังต่อไปนี้

-   ผู้ถือหุ้นคนหนึ่งๆ จะมีคะแนนเสียงเท่ากับ 1 หุ้นต่อ 1 เสียง

-   ผู้ถือหุ้นคนหนึ่งๆ จะใช้คะแนนเสียงที่ตนมีอยู่ทั้งหมด
    เพื่อเลือกตั้งบุคคลเดียวหรือหลายคนเป็นกรรมการก็ได้แต่จะแบ่งคะแนนเสียงให้กรรมการคนใดมากกว่าหรือน้อยกว่า
    กรรมการคนอื่นๆไม่ได้

-   บุคคลซึ่งได้รับคะแนนเสียงสูงสุดตามลำดับลงมา
    เป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น
    ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมีหรือจะพึงเลือกตั้งในครั้งนั้น
    ให้ประธานเป็นผู้ออกเสียงชี้ขาด

9.3 ค่าตอบแทนผู้บริหาร

  ค่าตอบแทนที่เป็นตัวเงิน

+------------------------+-----+-----------------+-------------------+
| รายการ                 | จำ  | จำนวนเงินป       | รายละเอียดค่าตอบแทน |
|                        | นวน | ี 2545* (ล้านบาท) |                   |
|                        |  (ท |                 |                   |
|                        | ่าน) |                 |                   |
+------------------------+-----+-----------------+-------------------+
| กรรมการ (ฐานะกรรมการ)  | 7   | 625,000         | เบี้ยประชุมและบำเหน็จ |
+------------------------+-----+-----------------+-------------------+
| กรรมการและผู้บริหาร       | 8   | 5,585,000       | เงินเดือนและโบนัส    |
| (ฐานะผู้บริหาร)           |     |                 |                   |
+------------------------+-----+-----------------+-------------------+

* อนึ่ง
ค่าตอบแทนดังกล่าวคิดคำนวณตั้งแต่บริษัทได้แปรสภาพเป็นบริษัทมหาชนจำกัดเมื่อเดือนมิถุนายน 2545
จนถึงสิ้นเดือน ธันวาคม 2545

  ค่าตอบแทนอื่นๆ

-   ไม่มี –

9.4 การกำกับดูแลกิจการ

คณะกรรมการเข้าใจ บทบาท หน้าที่และความรับผิดชอบของคณะกรรมการที่มีต่อบริษัทและผู้ถือหุ้น
และได้ปฏิบัติตาม หลักการกำกับดูแลกิจการที่ดีตามแนวทางที่ตลาดหลักทรัพย์กำหนด
ปรากฏตามรายละเอียด ดังนี้

1. นโยบายเกี่ยวกับการกำกับดูแลกิจการ

คณะกรรมการบริษัทได้ให้ความสำคัญอย่างยิ่งต่อระบบการกำกับดูแลกิจการที่ดี (Good
Governance)
โดยเชื่อว่าการกำกับดูแลกิจการที่ดีจะเพิ่มขีดความสามารถของบริษัทและเสริมสร้างความเชื่อมั่นให้กับผู้ถือหุ้น
ผู้ลงทุนและผู้เกี่ยวข้องทุกฝ่าย อันจะนำพาบริษัทไปสู่ความมั่นคงของกิจการในระยะยาว ดังนั้น
เมื่อบริษัทได้แปรสภาพจากบริษัทจำกัดเป็นบริษัทมหาชนจำกัด
บริษัทได้ดำเนินกิจการภายใต้ระบบการกำกับดูแลกิจการที่ดีตามแนวทางของตลาดหลักทรัพย์อย่างจริงจังและต่อเนื่อง
โดยได้เริ่มทำความเข้าใจกับผู้บริหาร
และพนักงานของบริษัทเกี่ยวกับการมีจรรยาบรรณในการประกอบธุรกิจและการปฏิบัติงานให้เป็นไปตามระเบียบ
ข้อบังคับต่างๆ ตามที่บริษัทและทางการกำหนด ด้วยความโปร่งใสและสามารถตรวจสอบได้
การปฏิบัติต่อผู้ถือหุ้นและผู้มีส่วนได้เสียอย่างเท่าเทียมกันและเป็นธรรมต่อทุกฝ่าย
ด้วยการจัดให้มีจรรยาบรรณในการประกอบธุรกิจ เร่งรัดจัดให้มีคู่มือปฏิบัติงานในด้านต่างๆ
และระเบียบกฎเกณฑ์ที่คุ้มครองดูแลทรัพย์สินและสิทธิของลูกค้า
ตลอดจนถึงขั้นตอนและวิธีการร้องเรียนของลูกค้า

นอกจากนี้คณะกรรมการบริษัทยังให้ความสำคัญต่อระบบการควบคุมและตรวจสอบภายใน
โดยได้จัดให้มี ฝ่ายตรวจสอบภายในภายใต้การกำกับดูแลของคณะกรรมการตรวจสอบ
ซึ่งเป็นไปตามกฎระเบียบและข้อบังคับของตลาดหลักทรัพย์แห่งประเทศไทย ทั้งนี้
เพื่อพิจารณาและสอบทานงบการเงินของบริษัท
ตลอดจนติดตามตรวจสอบและประเมินความเสี่ยงของกิจการ
และดูแลการปฏิบัติงานของหน่วยงานต่างๆ
ของบริษัทให้มีการปฏิบัติงานเป็นไปตามกฎหมายและกฎระเบียบข้อบังคับของทางการที่เกี่ยวข้องและของบริษัทอย่างต่อเนื่อง

2. ผู้ถือหุ้น : สิทธิและความเท่าเทียมกัน

ภายหลังที่บริษัทได้แปรสภาพจากบริษัทจำกัดเป็นบริษัทมหาชนจำกัดเมื่อเดือนมิถุนายนและเพิ่งได้เข้าจดทะเบียนในตลาดหลักทรัพย์เมื่อเดือนกันยายน
2545 ที่ผ่านมา บริษัทยังไม่เคยมีการจัดประชุมผู้ถือหุ้นของบริษัท แต่อย่างไรก็ตาม
บริษัทก็ได้กำหนดให้การจัดประชุมผู้ถือหุ้นของบริษัทที่จะมีขึ้นในคราวต่อไปนั้น
ต้องเป็นไปตามมาตรฐานปกติทั่วไปของการจัดประชุมผู้ถือหุ้นของบริษัทมหาชน
และตามกฎหมายบริษัทมหาชน โดยมุ่งเน้นให้อำนวยความสะดวกและสนับสนุนให้มี
การปฏิบัติต่อผู้ถือหุ้นทุกรายอย่างเท่าเทียมกันในการเข้าประชุม
การเข้าร่วมประชุมของผู้ถือหุ้นต้องมิให้มีวิธีการที่ยุ่งยากสลับซับซ้อนอันจะเป็นการสร้างความลำบากหรือไม่สะดวกให้แก่ผู้ถือหุ้นในการที่จะเข้าร่วมประชุม
อำนวยความสะดวกให้แก่ผู้ถือหุ้นที่ประสงค์จะมอบอำนาจให้ผู้อื่นมาประชุมและใช้สิทธิแทนตน
โดยบริษัทจะจัดทำแบบฟอร์มมอบฉันทะตามที่กฎหมายกำหนดแนบไปพร้อมกับหนังสือนัดประชุม
ซึ่งจะประกอบไปด้วยวาระการประชุมที่มีข้อมูลประกอบการประชุมตามวาระต่างๆให้ผู้ถือหุ้นทราบล่วงหน้าก่อนวันประชุมอย่างน้อย
7 วัน โดยในแต่ละวาระจะมีความเห็นของคณะกรรมการประกอบ
รวมทั้งจัดทำบันทึกการประชุมครบถ้วนเพื่อให้ผู้ถือหุ้นสามารถตรวจสอบได้

3. สิทธิของผู้มีส่วนได้เสียกลุ่มต่างๆ

บริษัทได้ให้ความสำคัญและดูแลสิทธิของผู้มีส่วนได้เสียทุกกลุ่มตามที่กฎหมายกำหนด
และเป็นไปตามจรรยาบรรณในการประกอบธุรกิจ ไม่ว่าจะเป็น ผู้ถือหุ้น ลูกค้า หรือ พนักงาน เช่น

+------------+---------------------------------------------------------+
| - ผู้ถือหุ้น    |                                                         |
|            |  บริษัทได้กำหนดให้ผู้ถือหุ้นมีสิทธิในการออกเสียงลงคะแนนเท่าเทียมกันทุกคน |
|            |   เว้นแต่ ผู้ถือหุ้นคนใดมีส่วนได้เสียเป็นพิเศษในเรื่องใด               |
|            |   ผู้นั้นจึงไม่มีสิทธิออกเสียงลงคะแนนในเรื่องนั้น                     |
|            |   นอกจากออกเสียงลงคะแนนเลือกตั้งกรรมการ                     |
+------------+---------------------------------------------------------+
| - ลูกค้า     |   บริษัทได้จัดให้มีจรรยาบรรณในการประกอบธุรกิจของบริษัท            |
|            |   มีการกำหนดขั้นตอนและวิธีการในการรับข้อร้องเรียนของลูกค้า         |
|            |   รวมทั้งผู้รับผิดชอบในการดำเนินการต่อข้อร้องเรียนอย่างชัดเจน        |
|            |   และมีความเป็นธรรมต่อลูกค้า                                 |
+------------+---------------------------------------------------------+
| - พนักงาน   |   บริษัทมีการดูแลปฏิบัติต่อพนักงานทุกคนอย่างเป็นธรรม                |
|            |   และให้ผลตอบแทนที่เหมาะสม รวมทั้ง                           |
|            |   จัดให้มีสวัสดิการตามที่กฎหมายแรงงานกำหนด                     |
+------------+---------------------------------------------------------+

4. การประชุมผู้ถือหุ้น

เนื่องจากบริษัทเพิ่งเข้าจดทะเบียนในตลาดหลักทรัพย์เมื่อเดือนกันยายน 2545 และนับแต่นั้นมา
บริษัทยังมิได้จัดให้มีการประชุมผู้ถือหุ้น อย่างไรก็ตาม
บริษัทมีนโยบายที่จะจัดให้มีการประชุมผู้ถือหุ้นภายในระยะเวลาตามที่กฎหมายกำหนด
โดยจะจัดให้มีการประชุมสามัญประจำปีภายใน 4 เดือน นับแต่วันสิ้นสุดรอบปีบัญชีของบริษัท อีกทั้ง
บริษัทยังได้กำหนดนโยบายให้กรรมการบริษัททุกคนเข้าร่วมประชุมผู้ถือหุ้นทุกครั้งเพื่อตอบคำถามที่ประชุม
และ
ได้กำหนดให้ประธานที่ประชุมได้จัดสรรเวลาการประชุมผู้ถือหุ้นให้มีความเหมาะสมกับวาระที่จะมีการประชุม
รวมทั้ง เปิดโอกาสให้ผู้ถือหุ้นมีสิทธิอย่างเท่าเทียมกันในการตรวจสอบการดำเนินงานของบริษัท
โดยสามารถสอบถามและแสดงความคิดเห็นใดๆ
ต่อที่ประชุมตามระเบียบวาระการประชุมและเรื่องที่นำเสนอได้

5. ภาวะผู้นำและวิสัยทัศน์

-   คณะกรรมการบริษัทได้มีส่วนร่วมในการกำหนดวิสัยทัศน์ ภารกิจ กลยุทธ์ เป้าหมาย แผนธุรกิจ
    และงบประมาณของบริษัทร่วมกับฝ่ายบริหารและฝ่ายจัดการ
    ตลอดจนกำกับดูแลให้ฝ่ายบริหารและฝ่ายจัดการดำเนินการให้เป็นไปตามแผนธุรกิจ
    กลยุทธและเป้าหมายที่กำหนดไว้อย่างมีประสิทธิภาพ

-   คณะกรรมการบริษัทได้จัดให้มีคณะกรรมการตรวจสอบ
    ซึ่งประกอบไปด้วยกรรมการอิสระที่เป็นผู้ทรงคุณวุฒิจำนวน 3 ท่าน
    ตามหลักเกณฑ์ของตลาดหลักทรัพย์ เพื่อกำกับดูแลกิจการตรวจสอบภายใน

-   คณะกรรมการบริษัทได้จัดให้มีการบริหารงานเฉพาะด้านโดยคณะทำงานชุดต่างๆ
    และดูแลเรื่องการเปิดเผยข้อมูล เช่น งานด้านการจัดการลงทุน
    ได้จัดตั้งคณะกรรมการการลงทุนของกลุ่มบริษัท ทั้งนี้
    เพื่อให้การลงทุนของบริษัทและบริษัทในเครือเป็นไปตามนโยบายของบริษัท

6. ความขัดแย้งทางผลประโยชน์

บริษัทยึดมั่นที่จะหลีกเลี่ยงการดำเนินการใดๆ อันอาจก่อให้เกิดความขัดแย้งทางผลประโยชน์
หรือหากเกิดกรณีที่มีความขัดแย้งทางผลประโยชน์เกิดขึ้น
บริษัทก็มีแนวทางการพิจารณาและเปิดเผยข้อมูลต่อสาธารณชนผ่านตลาดหลักทรัพย์

นอกจากนี้ในกรณีกรรมการท่านใดที่มีส่วนได้เสียในเรื่องใดๆ
กรรมการท่านนั้นต้องเปิดเผยข้อมูลให้ที่ประชุมได้รับทราบ
และจะไม่มีสิทธิออกเสียงลงคะแนนในเรื่องดังกล่าว

-   รายการที่อาจมีความขัดแย้งทางผลประโยชน์

  คณะกรรมการได้กำหนดนโยบายกรณีรายการที่มีความขัดแย้งทางผลประโยชน์ และรายการ
  ที่เกี่ยวโยงกัน
  โดยได้รับทราบถึงรายการที่มีความขัดแย้งทางผลประโยชน์และรายการที่เกี่ยวโยงกัน และ
  ได้มีการพิจารณาถึงความเหมาะสมของรายการที่เกิดขึ้นอย่างรอบคอบทุกครั้ง
  รวมทั้งมีการปฏิบัติตามหลักเกณฑ์ของตลาดหลักทรัพย์
  และได้มีการเปิดเผยรายละเอียดของมูลค่ารายการ คู่สัญญา
  เหตุผลและความจำเป็นไว้ในแบบแสดงรายการข้อมูลประจำปีและรายงานประจำปีแล้ว

-   การดูแลเรื่องการใช้ข้อมูลภายใน

    -   บริษัทกำหนดให้ผู้บริหารรายงานการเปลี่ยนแปลงการถือหลักทรัพย์ในบริษัทของตนเอง
        คู่สมรส และบุตรที่ยังไม่บรรลุนิติภาวะ
        ต่อสำนักงานคณะกรรมการกำกับหลักทรัพย์และตลาดหลักทรัพย์ ตามมาตรา 59 แห่ง
        พระราชบัญญัติหลักทรัพย์และตลาดหลักทรัพย์ พ.ศ.2535

    -   บริษัทมีนโยบายห้ามกรรมการและผู้บริหารในการนำข้อมูลภายในที่เกี่ยวกับฐานะการเงินและการดำเนินงานของบริษัทซึ่งยังไม่เปิดเผยต่อสาธารณชนไปใช้เพื่อแสวงหาผลประโยชน์ส่วนตัว

7. จริยธรรมทางธุรกิจ

  บริษัทได้จัดทำจรรยาบรรณการประกอบธุรกิจ และ คู่มือการปฏิบัติงาน ขึ้น
  เพื่อเผยแพร่ให้ผู้บริหารและพนักงานได้ใช้ปฏิบัติภายในบริษัทและบริษัทย่อย
  ทั้งนี้เพื่อให้ดำเนินธุรกิจได้อย่างถูกต้อง โปร่งใส และเป็นธรรมต่อคู่ค้าและลูกค้าของบริษัท
  ซึ่งเป็นไปตามหลักกำกับดูแลกิจการที่ดี
  และติดตามการปฏิบัติตามแนวทางดังกล่าวเป็นประจำรวมถึงกำหนดบทลงโทษทางวินัยไว้ด้วย

8. การถ่วงดุลของกรรมการที่ไม่เป็นผู้บริหาร

คณะกรรมการบริษัทมีจำนวน 7 ท่าน ประกอบด้วย

-   กรรมการ ซึ่งเป็นผู้บริหาร 4 ท่าน

-   กรรมการตรวจสอบ ซึ่งเป็นอิสระ 3 ท่าน คิดเป็นสัดส่วนเกินกว่า 1 ใน 3
    ของกรรมการทั้งคณะ
    โดยกรรมการตรวจสอบจะทำหน้าที่พิจารณาและสอบทานงบการเงินของบริษัท
    รวมถึงการเปิดเผยข้อมูลและระบบควบคุมภายใน ตลอดจน
    ติดตามตรวจสอบและประเมินความเสี่ยงของกิจการ

9. การรวมหรือแยกตำแหน่ง

-   ประธานกรรมการเป็นตัวแทนของผู้ถือหุ้นรายใหญ่ซึ่งถือหุ้นรวมกันประมาณร้อยละ 40
    ของหุ้นทั้งหมดที่ออกจำหน่ายและเรียกชำระแล้ว

-   ประธานกรรมการไม่เป็นบุคคลเดียวกันกับกรรมการผู้จัดการ
    แต่ทั้งสองท่านเป็นตัวแทนของกลุ่มผู้ถือหุ้นใหญ่กลุ่มเดียวกัน อย่างไรก็ตาม
    โครงสร้างของคณะกรรมการประกอบไปด้วยกรรมการตรวจสอบซึ่งเป็นกรรมการอิสระคิดเป็นสัดส่วนเกินกว่า
    1 ใน 3 ของกรรมการทั้งคณะ ซึ่งจะทำให้เกิดการถ่วงดุลและการสอบทานการบริหารงาน

10. ค่าตอบแทนของกรรมการและผู้บริหาร

เนื่องจากบริษัทอยู่ในช่วงเริ่มต้นของการเป็นบริษัทจดทะเบียน
ขณะนี้บริษัทจึงกำลังอยู่ระหว่างการพิจารณาจัดให้มีคณะกรรมการเพื่อพิจารณากำหนดค่าตอบแทนของกรรมการและผู้บริหาร
อย่างไรก็ตาม
แม้ปัจจุบันบริษัทยังไม่มีคณะกรรมการเพื่อพิจารณากำหนดค่าตอบแทนของกรรมการและผู้บริหาร
บริษัทก็ได้ให้ความสำคัญในเรื่องการพิจารณาถึงความเหมาะสมของการกำหนดค่าตอบแทนของกรรมการและผู้บริหาร
ดังต่อไปนี้

-   ค่าตอบแทนกรรมการ : บริษัทได้กำหนดค่าตอบแทนกรรมการไว้อย่างชัดเจนและโปร่งใส
    โดยค่าตอบแทนกรรมการอยู่ในระดับเดียวกันกับอุตสาหกรรมประเภทเดียวกัน
    โดยค่าตอบแทนดังกล่าวจะต้องขออนุมัติจากที่ประชุมผู้ถือหุ้นทุกครั้ง

-   ค่าตอบแทนผู้บริหาร : บริษัทได้กำหนดค่าตอบแทนผู้บริหาร
    โดยเป็นไปตามหลักเกณฑ์และนโยบายที่คณะกรรมการบริษัทกำหนด
    ซึ่งสอดคล้องกับผลการดำเนินงานของบริษัทและผลการดำเนินงานของผู้บริหารแต่ละท่าน

อนึ่ง บริษัทได้จ่ายค่าตอบแทนต่างๆ อันได้แก่ เบี้ยประชุม เงินเดือน และโบนัส
ให้แก่กรรมการและผู้บริหาร ซึ่งมีจำนวนทั้งสิ้น 11 ท่าน
โดยคิดคำนวณตั้งแต่บริษัทได้เป็นบริษัทมหาชนจำกัดเมื่อเดือนมิถุนายน 2545 จนถึงสิ้นเดือนธันวาคม
2545 เป็นจำนวนเงินทั้งสิ้น 6,210,000 บาท ทั้งนี้ แยกออกเป็นค่าตอบแทนกรรมการ
1,745,000 บาท และผู้บริหาร 4,465,000 บาท

11. การประชุมคณะกรรมการ

ในการประชุมคณะกรรมการบริษัทแต่ละครั้ง จะมีการกำหนดวาระการประชุมไว้ล่วงหน้าอย่างชัดเจน
และจัดให้มีการส่งหนังสือนัดประชุมล่วงหน้าเป็นเวลาไม่น้อยกว่า 7 วันก่อนวันประชุม
เว้นแต่ในกรณีจำเป็นรีบด่วนเพื่อรักษาสิทธิและประโยชน์ของบริษัท
จะจัดส่งหนังสือนัดประชุมให้เร็วกว่านั้นก็ได้ รวมทั้ง
ได้มีการนำส่งเอกสารประกอบการประชุมไปพร้อมกันกับหนังสือนัดประชุม
เพื่อให้กรรมการทุกท่านได้มีโอกาสพิจารณาในเรื่องต่างๆ ก่อนการประชุม

ที่ผ่านมานับตั้งแต่บริษัทได้แปรสภาพเป็นบริษัทมหาชนเมื่อเดือนมิถุนายน 2545 เป็นต้นมา
บริษัทได้มีการจัดประชุมคณะกรรมการบริษัทรวมทั้งสิ้น 4 ครั้ง
โดยมีกรรมการทุกท่านรวมทั้งกรรมการตรวจสอบเข้าร่วมประชุมทุกครั้ง

ในการพิจารณางบการเงินของคณะกรรมการตรวจสอบและคณะกรรมการบริษัท
เพื่อให้คณะกรรมการของบริษัทได้ทราบล่วงหน้าถึงระยะเวลาในการพิจารณางบการเงิน
และวันนัดประชุมคณะกรรมการตรวจสอบและคณะกรรมการบริษัทเพื่อพิจารณาและรับรองงบการเงินในแต่ละไตรมาสสำหรับปี
2546
บริษัทได้จัดทำกำหนดการประชุมดังกล่าวไว้ล่วงหน้าและแจ้งให้กรรมการทุกท่านทราบเป็นที่เรียบร้อยแล้ว

นอกจากนี้ ในการประชุมคณะกรรมการตรวจสอบและคณะกรรมการบริษัททุกครั้ง
บริษัทได้จัดให้มีการบันทึกการประชุมในสาระสำคัญ
และจัดเก็บเอกสารเกี่ยวกับการประชุมโดยครบถ้วน

  12. คณะอนุกรรมการ

บริษัทได้แต่งตั้งคณะกรรมการชุดย่อย ได้แก่ คณะกรรมการตรวจสอบ คณะกรรมการบริหาร
คณะกรรมการพิจารณาการลงทุนของกลุ่ม เป็นต้น ทั้งนี้
เพื่อบริหารจัดการงานในรายละเอียดเฉพาะด้าน โดยคณะกรรมการแต่ละชุดมีองค์ประกอบสมาชิก
ขอบเขตหน้าที่และความรับผิดชอบ ดังนี้

(1) คณะกรรมการตรวจสอบ จำนวน 3 ท่าน ทำหน้าที่พิจารณาและสอบทานงบการเงินของบริษัท
    รวมถึงการเปิดเผยข้อมูลและระบบควบคุมภายใน ตลอดจน
    ติดตามตรวจสอบและประเมินความเสี่ยงของกิจการ
    โดยบริษัทได้จัดให้มีการประชุมคณะกรรมการตรวจสอบอยู่เป็นประจำ
    และมีการกำหนดวาระการประชุมโดยได้จัดส่งหนังสือเชิญประชุมล่วงหน้าเช่นเดียวกันกับการประชุมคณะกรรมการบริษัท

  นับตั้งแต่บริษัทได้แปรสภาพจากบริษัทจำกัดเป็นบริษัทมหาชนเมื่อเดือนมิถุนายน 2545 เป็นต้นมานั้น
  บริษัทได้มีการจัดประชุมคณะกรรมการตรวจสอบรวมทั้งสิ้น 3 ครั้ง
  โดยมีกรรมการตรวจสอบทุกท่านเข้าร่วมประชุมทุกครั้ง

(2) คณะกรรมการบริหาร จำนวน 4 ท่าน
    ทำหน้าที่ดูแลการดำเนินงานของบริษัทตามขอบเขตที่ได้รับมอบหมายจากคณะกรรมการบริษัท

(3) คณะกรรมการพิจารณาการลงทุนของกลุ่มบริษัท ประกอบด้วยกรรมการของแต่ละบริษัท จำนวน
    7 ท่าน ทำหน้าที่กำหนดนโยบาย และกำกับดูแลการลงทุนของบริษัทและบริษัทในเครือ

13. ระบบการควบคุมและการตรวจสอบภายใน

บริษัทให้ความสำคัญต่อระบบการควบคุมและการตรวจสอบภายในเป็นอย่างยิ่ง ทั้งนี้
เพื่อเป็นการป้องกันความเสียหายที่จะเกิดขึ้นกับบริษัทโดยรวม
และเพื่อดูแลให้กิจการของบริษัทสามารถดำเนินได้อย่างมีประสิทธิภาพ
สัมฤทธิ์ผลตามที่ได้วางนโยบายแผนงานไว้ โดยบริษัทได้ปฏิบัติดังต่อไปนี้

(1) บริษัทมีการประเมินอย่างสม่ำเสมอเกี่ยวกับปัจจัยเสี่ยงในการประกอบธุรกิจของบริษัทที่มีผลกระทบต่อการดำเนินธุรกิจของบริษัทอย่างมีนัยสำคัญ
    รวมทั้งมีการติดตามและมีมาตรการในการลดความเสี่ยงเหล่านั้น

(2) ในการควบคุมการปฏิบัติงานของฝ่ายจัดการ บริษัทมีการกำหนดขอบเขตอำนาจหน้าที่
    และอำนาจอนุมัติวงเงินของฝ่ายบริหารแต่ละระดับเป็นลายลักษณ์อักษรอย่างชัดเจน
    และมีการแบ่งแยกหน้าที่เพื่อการตรวจสอบซึ่งกันและกัน

(3) จัดให้มีฝ่ายตรวจสอบภายใน
    ที่มีความเป็นอิสระสามารถทำหน้าที่ตรวจสอบและถ่วงดุลได้อย่างเต็มที่
    โดยให้ขึ้นตรงและรายงานต่อคณะกรรมการตรวจสอบ
    ในการพิจารณาความเพียงพอของระบบควบคุมภายใน การควบคุมการปฏิบัติงานในเรื่องต่าง ๆ
    ตามข้อกำหนดกฎหมายและข้อบังคับของทางราชการ

(4) บริษัทมีการกำหนดและยึดถือนโยบายทางการบัญชีตามมาตรฐานการบัญชีที่เหมาะสมกับธุรกิจของบริษัท
    มีการจัดเก็บเอกสารประกอบการบันทึกบัญชีต่างๆ ไว้ครบถ้วนเป็นหมวดหมู่

14. รายงานของคณะกรรมการ

คณะกรรมการบริษัทเป็นผู้รับผิดชอบจัดทำรายงานการวิเคราะห์ฐานะการเงินและผลการดำเนินงานสำหรับการดำเนินงานในรอบปีเปรียบเทียบกับปีก่อน
โดยคำนึงถึงความถูกต้อง ครบถ้วน เป็นจริงและสมเหตุสมผล
ตลอดจนการปฏิบัติตามมาตรฐานการบัญชีที่รับรองโดยทั่วไปในประเทศไทย
และใช้นโยบายบัญชีที่เหมาะสมและถือปฏิบัติอย่างสม่ำเสมอ
โดยเปิดเผยรายงานดังกล่าวไว้ในแบบแสดงรายการข้อมูลประจำปีของบริษัทและรายงานประจำปี
ซึ่งบริษัทจะจัดส่งรายงานประจำปีของคณะกรรมการบริษัทดังกล่าวให้กับผู้ถือหุ้นพร้อมหนังสือนัดประชุมสามัญประจำปี

คณะกรรมการบริษัทได้จัดให้มีระบบควบคุมภายในที่มีประสิทธิผล เพื่อให้มั่นใจได้ว่า
การบันทึกข้อมูลทางบัญชีมีความถูกต้อง ครบถ้วน และเพียงพอที่จะดำรงรักษาไว้ซึ่งทรัพย์สิน
และเพื่อให้ทราบจุดอ่อนเพื่อป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ
โดยได้แต่งตั้งคณะกรรมการตรวจสอบ ที่มีความเป็นอิสระ
เพื่อดูแลรับผิดชอบเกี่ยวกับความถูกต้องครบถ้วนของรายงานทางการเงินและระบบควบคุมภายใน
ความเห็นของคณะกรรมการตรวจสอบเกี่ยวกับเรื่องนี้ปรากฏอยู่ในรายงานของคณะกรรมการตรวจสอบซึ่งแสดงไว้ในรายงานประจำปีแล้ว

15. ความสัมพันธ์กับผู้ลงทุน

คณะกรรมการบริษัทตระหนักดีว่าข้อมูลของบริษัทที่เกี่ยวกับการเงินและที่มิใช่การเงิน
ล้วนมีผลกระทบต่อการตัดสินใจของผู้ลงทุน หรือ ผู้มีส่วนได้เสียของบริษัท ดังนั้น
บริษัทจึงมีนโยบายให้ฝ่ายบริหารดำเนินการในเรื่องการเปิดเผยข้อมูลอันเป็นสาระสำคัญอย่างครบถ้วนถูกต้องตรงกับความเป็นจริง
เชื่อถือได้ ทันเวลา และเป็นไปตามวิธีการและกฎเกณฑ์ที่กฎหมายได้กำหนด ซึ่งเท่าที่ผ่านมา
ฝ่ายบริหารของบริษัทได้ยึดถือและปฏิบัติอย่างเคร่งครัดมาโดยตลอด
สำหรับงานด้านความสัมพันธ์กับผู้ลงทุนนั้น เนื่องจากกิจกรรมดังกล่าวยังมีไม่มากนัก
บริษัทจึงยังไม่ได้จัดตั้งหน่วยงานใดหน่วยงานหนึ่งขึ้นมารับผิดชอบดูแลจัดการโดยเฉพาะ
แต่อย่างไรก็ตาม ผู้ลงทุน ผู้ถือหุ้น นักวิเคราะห์ และองค์กรภาครัฐที่เกี่ยวข้อง
สามารถติดต่อขอทราบข้อมูลของบริษัทได้ที่ โทร. 0-2697-3700 หรือที่ Web Site:
www.finansa.com

9.5 การดูแลเรื่องการใช้ข้อมูลภายใน

บริษัทฯ
มีนโยบายห้ามกรรมการและผู้บริหารในการนำข้อมูลภายในเกี่ยวกับฐานะการเงินและผลการดำเนินงานของบริษัทฯ
ซึ่งยังไม่เปิดเผยต่อสาธารณชนไปใช้เพื่อแสวงหาผลประโยชน์ส่วนตัว รวมทั้งการซื้อขายหลักทรัพย์
โดยบริษัทฯ ได้ดำเนินการแจ้งให้ผู้บริหารฝ่ายต่างๆ
ให้เข้าใจถึงภาระหน้าที่ในการรายงานการถือหลักทรัพย์ในบริษัทของตนเอง คู่สมรส
และบุตรที่ยังไม่บรรลุนิติภาวะ ตลอดจนรายงานการเปลี่ยนแปลงการถือหลักทรัพย์
ต่อสำนักงานคณะกรรมการกำกับหลักทรัพย์และตลาดหลักทรัพย์ ตามมาตรา 59
และบทกำหนดโทษตามมาตรา 275 แห่งพระราชบัญญัติหลักทรัพย์และตลาดหลักทรัพย์ พ.ศ. 2535

บุคลากร 

  จำนวนบุคลากรทั้งหมดแบ่งตามสายงานหลักของบริษัทฯและบริษัทย่อย

  ณ วันที่ 31 ธันวาคม 2545 บริษัทฯและบริษัทย่อยมีบุคลากรทั้งสิ้นจำนวน 149 คน
  แบ่งตามสายงานหลักเป็น 7 สายงาน ดังนี้

+------+-----------------------------------+------+------+------+------+
| ล    | ฝ่าย (จำนวนคน)                     | FNS  | FSL  | FC   | FFM  |
| ำดับที่ |                                   |      |      |      |      |
+------+-----------------------------------+------+------+------+------+
| 1.   | การลงทุน (Direct Investment)       | 16   | -    | -    | 6    |
+------+-----------------------------------+------+------+------+------+
| 2.   | ซื้อขายหลักทรัพย์ (Brokerage,          | -    | 15   | 1    | 3    |
|      |                                   |      |      |      |      |
|      | Sale & Trader, Treasury)          |      |      |      |      |
+------+-----------------------------------+------+------+------+------+
| 3.   | วาณิชธนกิจ (Investment Banking)     | -    | 19   | -    | 12   |
+------+-----------------------------------+------+------+------+------+
| 4.   | วิเคราะห์หลักทรัพย์ (Research)         | -    | 7    | -    | 2    |
+------+-----------------------------------+------+------+------+------+
| 5.   | ปฏิบัติการและงานสนับสนุน               | 17   | 15   | 9    | 15   |
|      |                                   |      |      |      |      |
|      | (Operations & Settlement,         |      |      |      |      |
|      | Administration, Accounting,       |      |      |      |      |
|      | Information Technology, Human     |      |      |      |      |
|      | Resources)                        |      |      |      |      |
+------+-----------------------------------+------+------+------+------+
| 6.   | หน่วยงานตรวจสอบภายใน (Internal     | 1    | -    | -    | -    |
|      | Audit)                            |      |      |      |      |
+------+-----------------------------------+------+------+------+------+
| 7.   | กำกับดูแลการปฏิบัติงาน (Compliance)    | -    | 1    | -    | -    |
+------+-----------------------------------+------+------+------+------+
| 8.   | ธนบดีธนกิจ (Funding)                | -    | -    | 4    | -    |
+------+-----------------------------------+------+------+------+------+
| 9.   | สินเชื่อ (Credit, Legal &            | -    | -    | 6    | -    |
|      | Collection)                       |      |      |      |      |
+------+-----------------------------------+------+------+------+------+
|      | รวม                               | 34   | 57   | 20   | 38   |
+------+-----------------------------------+------+------+------+------+

  ผลตอบแทนของพนักงาน

  ผลตอบแทนรวมของพนักงานในปี 2545 แยกตามลักษณะผลตอบแทนดังนี้

  เงินเดือน 105.56 ล้านบาท

  โบนัส 37.68 ล้านบาท

  เงินสมทบกองทุนสำรองเลี้ยงชีพ 2.28 ล้านบาท

  รวม 145.52 ล้านบาท

นโยบายในการพัฒนาพนักงาน

บริษัทฯมีแผนที่จะจัดตั้งศูนย์พัฒนาบุคลากร (Training Center)
โดยจะมีการจัดอบรมให้กับพนักงานของบริษัทฯ บริษัทย่อย และบริษัทในเครือ
เพื่อเป็นการพัฒนาทักษะความรู้ ความสามารถในการให้คำปรึกษาทางการเงินและการลงทุน
และให้พนักงานมีมาตรฐานการทำงานไปในทิศทางเดียวกันมากยิ่งขึ้น